title: Mulato (animal)
text: Un mulato, burriato u burrenyo ye un equido hibrido y estéril naixiu de cubrir-se una burra con un caballo. Ye un tremescluz en sentiu contrario que en as mulas y os mastos, a on que o masclo prochenitor ye un guarano y a fembra ye una yegua.
  
  Os mulatos son muit minoritarios d'entre o bestiar mular, pus siempre que se quiere obtener mulas se mira de fer-lo entregando-le una yegua en zelo a o guarano. Tradicionalment, a mayoría de mulatos naixen por copulas no deseyadas por os amos d'os animals.
  
  A descendencia que libra la yegua tiene unas dimensions y fortaleza fisica mas pareixidas a las d'a especie caballar, por o que se considera millor ta las fayenas propias d'os abríos a las quals se les gosa adedicar. Os mulatos, a la inversa, heredan una mida pareixida a la d'os someros (como su mai), por o que no son aptos ta fer os mesmos esfuerzos que sus parients mulos, y ademés o saber popular les atribuye d'estar niervudos y temperamentals, mas asemellaus con a especie de su pai (o caballo).
  
  Se veiga tamién 
  
   Mula.
   Masto.
   Equus asinus.
   Guarano.
   Pollino.
   Burricallo.
   Equus caballus.
   Yegua.
   Potro.
   Sobranyo.
   Trenteno (masto).
  
  Referencias
  
  Vinclos externos 
  
  Zoonimia
  Equus